એવી જ રીતે એની સારવારની પધ્ધતિઓ પણ વિવાદાસ્પદ હતી. આ રોગ અંગે છેલ્લામાં છેલ્લા સંશોધનો જાણવા માટે ઉત્તમભાઈએ એક ઉપાય અજમાવ્યો. એમણે વિશ્વભરની કેન્સર સોસાયટીઓને પત્ર લખ્યા. પોતાના રોગનું વિવરણ લખ્યું અને એને અંગેની ઉપયોગી સામગ્રી હોય તો મોકલવા વિનંતી કરી. પરિણામે એક એવી પુસ્તિકા મળી ગઈ કે જેમાં વિદેશની કેન્સર સોસાયટીઓનાં સરનામાં હતાં. આવાં સરનામાઓ પરથી અઢીસો જેટલા પત્રો લખ્યા અને એમાં આવી કેન્સર સોસાયટીઓને પૂછાવ્યું કે આ રોગની જેમણે શોધ કરી હોય તેમના નામ અને સરનામાં હોય તો આપે, તેમજ એની સારવાર માટે કઈ હોસ્પિટલમાં જવું તે અંગે સૂચન કરશે, તો તેઓ એમના આભારી થશે. ઉત્તમભાઈની આ વિશેષતા હતી. કોઈ પણ બાબત અંગે બને તેટલી માહિતી બધા સ્ત્રોતમાંથી એકત્રિત કરવા પ્રયત્ન કરતા હતા.